– Dette kommer overraskende på en del. Det burde det ikke gjort, sier Kjell Tennfjord etter å ha trukket seg som styreleder minutter etter at han ble valgt.

Se Davy Wathne kommentere Brann-bråket i videovinduet øverst!

Kjell Tennfjord ble onsdag kveld valgt til ny styreleder i Brann.

Overraskelsen var derfor stor da han offentliggjorde at han trakk seg bare minutter senere.

Det skjedde etter at Åshild Samnøy ble valgt inn i styret etter benkeforslag.

– Årsmøtet velger en annen sammensetting enn det valgkomiteen gikk for og som jeg gikk til valg på, og da føler jeg det er riktig å ikke være med på det. Jeg gikk på valg på et lag og en sammensetting med kompetanse som jeg synes var veldig bra i forhold til de utfordringene klubben står overfor, sier Tennfjord til TV 2, og legger til:

– Jeg har full respekt for årsmøtets valg. De står fritt til å velge de de vil. De prinsippene er jeg helt enig i, men da må årsmøtet respektere at jeg står fritt til å gjøre mitt valg.

– En kollisjon mellom den gamle og nye tid

TV 2 Sportens Davy Wathne synes ikke dette var overraskende i det hele tatt.

– Vi var vitne til en annonsert frontkollisjon mellom idrettslaget Brann, som hadde årsmøte, og den moderne bedriftsleder Kjell Tennfjord, som hadde sagt ja til å overta som styreleder på visse betingelser. Dette var en kulturkollisjon. En kollisjon mellom den gamle tid og den nye tid, sier han.

Og fortsetter:

– Det provoserte og opprørte folk at Kjell Tennfjord ikke ville dette sterkere enn at han ikke kunne akseptere en ekstern, en annen enn de han hadde satt som betingelse å få med. Nå har vi i TV 2 vært stolte av Hotell Cæsar og såpeopera i 20 år. Brann har altså holdt dette gående i to mannsaldre, sier Wathne.

– Det er bare sjokk og skandale

Tennfjords beslutning blir møtt med sterk misnøye av Brann-fansen.

– Det er ikke godt å finne ord på hva som har skjedd her i kveld. Jeg er sjokkert over det som har skjedd. Selv om man ikke får viljen sin 100 prosent trekker man seg, og drar med seg flere styremedlemmer. Det er uhørt, sier leder i Bataljonen, Roger Lillebøe-Hansen til TV 2.

– Hva synes du om at han trekker seg etter å ha blitt valgt?

– Det er bare sjokk og skandale. Det er feigt når man har gjennomgått en demokratisk prosess. Det er veldig uheldig for Brann, sier Lillebøe-Hansen.

Tennfjord beskriver stemningen etter avgjørelsen som «trasig», men mener ikke beslutningen hans burde ha overrasket noen.

– Det var veldig tøft å formidle dette. Både for min egen del og for dem som har gitt meg mandatet til å formidle tilsvarende for dem. Jeg forstår reaksjonene. Dette kommer litt overraskende på den del. Det burde ikke gjort det, men det gjorde det tydeligvis likevel, sier han.

Tom Georg Olsen, Arild Christiansen og Liv Grete Skjelbreid valgte også å trekke seg.

Nå blir det ekstraordinært styremøte i klubben om noen uker.